b'\n_START_ARTICLE_\nPatrick Wackstr\xc3\xb6m\n_START_PARAGRAPH_\nPatrick Rafael Wackstr\xc3\xb6m (s. 6. syyskuuta 1958 Porvoon maalaiskunta) on suomalainen kilpapy\xc3\xb6r\xc3\xa4ilij\xc3\xa4._NEWLINE_Wackstr\xc3\xb6m edusti Suomea kaksissa olympialaisissa. Moskovassa 1980 h\xc3\xa4n sijoittui 100 kilometrin joukkueajossa seitsem\xc3\xa4nneksi yhdess\xc3\xa4 Harry Hannuksen, Kari Puiston ja nuoremman veljens\xc3\xa4 Sixten Wackstr\xc3\xb6min kanssa. Los Angelesissa 1984 h\xc3\xa4n sijoittui henkil\xc3\xb6kohtaisessa 190,2 kilometrin maantieajossa 38:nneksi sek\xc3\xa4 100 kilometrin joukkueajossa 13:nneksi yhdess\xc3\xa4 Harry Hannuksen, Kari Myyryl\xc3\xa4isen ja Sixten Wackstr\xc3\xb6min kanssa._NEWLINE_Patrick Wackstr\xc3\xb6m edusti Suomea vuosien 1977, 1978, 1979, 1981, 1982, 1983 ja 1985 MM-kilpailuissa. Nuorten MM-kilpailuissa vuonna 1976 h\xc3\xa4n sijoittui henkil\xc3\xb6kohtaisessa maantieajossa 12:nneksi ja 3\xc2\xa0000 metrin takaa-ajossa 20:nneksi. Pohjoismaiden mestaruuskilpailuissa h\xc3\xa4n voitti kultaa 100 kilometrin joukkueajossa vuonna 1982 ja saavutti pronssia henkil\xc3\xb6kohtaisessa maantieajossa vuonna 1982 sek\xc3\xa4 joukkueajossa vuosina 1980 ja 1983._NEWLINE_Seuratasolla Patrick Wackstr\xc3\xb6m edusti Porvoon Akillesta. H\xc3\xa4n voitti maantie- ja ratalajeissa vuosina 1977\xe2\x80\x931983 yhteens\xc3\xa4 yhdeks\xc3\xa4n henkil\xc3\xb6kohtaista Suomen-mestaruutta ja useita joukkuemestaruuksia. H\xc3\xa4n ajoi useita Suomen enn\xc3\xa4tyksi\xc3\xa4, muun muassa 4\xc2\xa0000 metrin takaa-ajossa ajan 4.56,8 vuonna 1981._NEWLINE_Patrick Wackstr\xc3\xb6m on toiminut Suomen Py\xc3\xb6r\xc3\xa4ilyunionin hallituksessa. H\xc3\xa4nen is\xc3\xa4ns\xc3\xa4 Ole Wackstr\xc3\xb6m oli 1960-luvulla Suomen parhaita kilpapy\xc3\xb6r\xc3\xa4ilij\xc3\xb6it\xc3\xa4._NEWLINE_Wackstr\xc3\xb6m on ollut Porvoon Energia Oy:n toimitusjohtaja vuodesta 2006.'